DA eis antwoorde oor toerisme-borgskap(Argieffoto: Unsplash) Die DA gaan ŉ formele aansoek ingevolge die Wet op Bevordering van Inligting (Paia) bring om meer te wete te kom oor SA Toerisme (SAT) se voorgestelde én hoogs omstrede borgskap aan die Britse sokkerspan Tottenham Hotspur. Die opposisieparty sê hy wil met dié aansoek veral dokumente bekom wat bewys dat Suid-Afrika en die land se toerismebedryf by hierdie ooreenkoms sal baat. “Dit is veral belangrik indien daar in ag geneem word dat SAT se mediakonferensie meer verwarring en bykomende vrae as antwoorde geskep het,” sê Manny de Freitas, die DA se woordvoerder oor toerisme. Maroela Media het vroeër berig volgens SAT sou die borgskap beteken dat SAT se handelsmerk aan die kant van die sokkerspan se sportsakke aangebring word. SAT het Donderdag aangevoer dié belegging gaan buitelandse toeriste na Suid-Afrika lok, waar hulle “veel meer as die bedrag van die borgskap” in Suid-Afrika sal bestee. Navorsing deur die DA het intussen onthul dat “sommige raadslede” van SAT, sowel as die Suid-Afrikaanse hoë kommissaris in die VK, reeds by die stadion was om die “haalbaarheid van hierdie voorgestelde onderneming” te evalueer om ŉ “vlak een-vennoot van hierdie sokkerhandelsmerk” te word. “Ons Paia-aansoek behoort hierdie bewerings te verduidelik,” sê De Freitas nou. “Ek sal nie toelaat dat hierdie saak onder die mat ingevee word nie. Alle inligting met betrekking tot hierdie aangeleentheid moet openbaar gemaak word sodat daar duidelikheid oor hierdie aangeleentheid kom en indien belastingbetalers se geld wel gemors word op ŉ skema wat blykbaar tekens van potensiële korrupsie toon.” SAT slaan sedert verlede week Woensdag vure dood. Pres. Cyril Ramaphosa het sedertdien by monde van sy woordvoerder gesê die omstrede voorstel geniet nie sy steun nie. Drie lede van SAT se raad het ook te midde van die kritiek hul bedanking ingedien.